b'\n_START_ARTICLE_\nGlobalni sistem pozicioniranja\n_START_PARAGRAPH_\nGlobalni sistem pozicioniranja ali sistem globalnega pozicioniranja (angle\xc5\xa1ko Global Positioning System, kratica: GPS; Oboro\xc5\xbeene sile ZDA uporabljajo polno ime, NAVSTAR GPS \xe2\x80\x93 Navigational Satellite Timing and Ranging - Global Positioning System) je satelitski navigacijski sistem, ki se uporablja za dolo\xc4\x8danje to\xc4\x8dne lege in \xc4\x8dasa kjerkoli na Zemlji ali v zemeljski tirnici. Njegovi sateliti na potovanju okrog Zemlje uporabljajo srednjo kro\xc5\xbeno tirnico._NEWLINE_Sistem GPS je zasnovalo obrambno ministrstvo ZDA, ki ga tudi upravlja. Prosto ga lahko uporablja vsakdo, ki ima ustrezen sprejemnik. Razdeljen je na tri odseke: vesoljskega, nadzornega in uporabni\xc5\xa1kega. Vesoljski odsek vklju\xc4\x8duje satelite GPS, nadzorni zemeljske postaje, ki skrbijo za nadzorovanje poti satelitov, usklajevanje njihovih atomskih ur in nalaganje podatkov, ki jih oddajajo sateliti. Uporabni\xc5\xa1ki odsek sestavljajo civilni in voja\xc5\xa1ki GPS sprejemniki, ki razberejo \xc4\x8dasovne podatke iz ve\xc4\x8djega \xc5\xa1tevila satelitov in nato izra\xc4\x8dunajo lego sprejemnikov s postopkom trilateracije._NEWLINE_Cena vzdr\xc5\xbeevanja sistema je okrog 400 milijonov ameri\xc5\xa1kih dolarjev letno. Vklju\xc4\x8duje tudi zamenjavo odslu\xc5\xbeenih satelitov. Prvi od 24 satelitov, ki trenutno sestavljajo sistem, je bil vtirjen 14. februarja 1989. 52. satelit od vzpostavitve sistema leta 1978 je bil izstreljen 6. novembra 2004 na krovu rakete Delta II.'